khistorydata/jeongjo-sjw-relations huggingface dataset:
정조 8년 · 목
敎曰。纂輯堂上及閣臣抄啓文臣入直玉堂。持今日校正冊子入侍。予曰。今日所校準者。已盡爲之乎。浩修曰。盡爲之矣。予曰。綸音乎。浩修曰。然矣。予曰。卷數當爲幾何。浩修曰。御製爲三十卷矣。予曰。今已日暮。閣臣抄啓文臣先爲退去。予曰。舊抄啓文臣未及講中庸。故每欲條問。而無暇隙至此矣。今此條問。舊選條對也。予曰。纂輯凡例。何以爲之乎。魯鎭曰。方有構草者矣。予命讀草本訖。予曰。此外似無他例。如是爲之矣。會議於何處乎。魯鎭曰。會於平市署矣。予曰。分編何以爲之。魯鎭曰。金載瓚李時秀抄出日記。臣等先考吏典爲計。而其餘當次第分排矣。予曰。郞廳何以爲之。魯鎭曰。以臣聞見。不得可合之人。而第玆考準之役。年少聰明者足矣。不患無人矣。予曰。卿須以此冊爲己任。努力爲之。所謂各司前例中。不可用者亦多矣。魯鎭曰。如此故難於成書。而成書之後。大是好書矣。冊名則以六典通編爲定似好。予曰。此書若成。非但無眩於擧行之弊。惟我　列聖朝金科玉條。彙成一統之書。　國朝寶鑑相爲表裏。則庶幾事與法俱行於萬世之後。纂輯之臣。政宜大肆心力。務盡精詳。不必以時日爲期也。魯鎭曰。抄出之役浩汗。而平市署以詞訟衙門。頗不從容。自後日當會議於濬川司矣。予曰。從長處之也。設局則張大矣。魯鎭曰。果如聖敎矣。予曰。亦難得。不但編書之才。必得典古之人。可以有助矣。總序誰爲之耶。魯鎭曰。左相當爲之矣。魯鎭曰。纂輯之役。今方擧行。雖不設局。間或往會公廨。而蒐輯旣有堂上。考校不可無郞廳。月前日記抄出時。諸郞廳。自在減下。故數三人相議差出。旣承筵敎矣。弘文館應敎李魯春。副司果李東稷李家煥。郞廳差下。使之察任何如。予曰。依爲之。又敎曰。雖一二張。按例書出後。卽爲登對也。予曰。朝者賓對。諸大臣所秦。實爲泄泄。予之苦心專在保合朝廷。而其奈獨掌難明。習俗已痼。實非一葦可抗。還可愧歎。都承旨宋載經曰。大臣所秦。果然首尾橫決。專事彌縫矣。予曰。此皆予治法規模不立之故。予非不欲疏通沈滯。偕底保合之域。而奈此朝象便成無言世界。含糊鶻突。苟且因循。今日如此。明日如此。如是而尙何望於治道之成乎。載經曰。今日世道。果如聖敎。一自逆變層生之後。常時聲氣相通之人。終若不悛舊習。則誠可枳塞。今則擧一族廢棄。朝廷幾無完人矣。予曰。此莫知然而然者。朝廷亦豈欲擧一族而棄之乎。載經曰。近日仕官之人。或停望。則人皆疑之。更不檢擬矣。予曰。大抵近日朝著。大小恬嬉。人人畏弱。難以振作。予豈不知大振作之術乎。然恐傷元氣。故不得用攻藥。世道之病。專在是矣。今若勿論彼此。所坐之微細者。一竝闊略。以一線生氣。吹噓呴濡。凡我協補之臣。抖擻精神。保合大和。則朞月之化。尙矣難望。一年二年。庶幾變積痼之習。而今則數千里封疆。世族相望。而太半廢棄。迄無保合之望。如是度日。漸成痼廢。極可悶也。予何嘗弛心於世道乎。雖以向來金鍾秀事言之。幾乎爲逆。僅作完人。予果百口保之而然也。其時禍色則不可測矣。載經曰。若非聖上曲保之恩。則金鍾秀何以保有今日乎。臣以爲世道從此漸勝矣。殿下之苦心。若是惻恒。在廷之臣。孰不仰體乎。予曰。予之苦心。昔非不足。而迄無成效。又安知來者之不如前乎。載經曰。人主一心。爲萬化之源。顧今廷臣。亦豈無感激對揚者乎。予曰。成效之邈然。蓋亦有由。一自丙申以來。迄無寧歲。丁酉秋戊戌秋己亥春壬寅夏。大獄相繼。人心潰裂。稍欲止息則輒又生變。一倍曉曉。非但立朝者然。京外人心。莫不畏㥘。故楊牧亦未必不由於此矣。目前祈祝。惟在世變稍息。朝野寧靜。則及今保合。而亦何可望乎。近來大家世族。皆已淪滅矣。我朝以士大夫立國。而實爲國之藩籬。則國家亦豈欲自撤藩籬乎。然而似此若心。旣不得搴裳而戶喩。不幸之變。接踵而生。故旣出之後。亦不得不依前處之。細究其實。則蓋無保合之暇。譬如連年戰伐。無養兵儲糧之隙。如使從今以後。更無他故。亦當牽架補漏。調補元氣。成效雖似遲緩。積弊庶可漸祛。此所謂日計不足。歲計有餘者也。朱子所謂。大承氣湯。不可用者。政是此等時也。且朝廷元氣。政在言路。而自上不得放心求言。予之才德。雖或不逮。豈不有一治之願乎。不幸以言爲罪者。前後不少。有若後翼若淵澤徵輩出矣。自是以後。人皆不言。袞職時政。寂未聞於章秦之中。世事之難於適輕適重。類如是矣。此固予不能鎭安之過。苟求弊原。則皆是逆變連出之故也。載經曰。戊戌之獄。臣適在外。不知何事。而從今以後。必不更有如此之事。以湖中觀之。此後必無他慮矣。予曰。向來綸音頒宣之後。湖中士夫。皆知予不爲混同置疑之本心乎。載經曰。綸綍渙宣。孰不仰認聖意乎。大抵湖中今無觀感之所。故浮言胥動。逆變層出矣。予曰。承旨知向來閔哥冊字事乎。載經曰。臣於其時。得積謗於湖中。予曰。何故得謗。載經曰。臣爲西原崇賢書院院長。其時奉命赴燕。後忽有騷說。謂臣除職於彼國。皆曰旣除胡職之人。不可復入院中。至發通文。臣之從弟。則削名儒籍矣。予曰。此說何由而出乎。載經曰。其時朝紙。有勅使傳勅後入侍之下敎。故湖中訛傳。以至於此矣。予曰。其時下敎。豈曾如是。載經曰。朝紙果如是書出。此蓋出於善謔之聖意矣。予曰。湖中士夫。以德相爲何如人也。載經曰。皆以僅具人形目之。未嘗許與矣。予曰。向來湖獄諸囚。盡是爲德相。心悅誠服者乎。載經曰。是皆徒聞德相儒名。不知德相逆節。而風聲鶴唳者也。予曰。予何以知德相之爲人也。徒以乃祖之孫。苦窮讀書云。故將欲招致山林之士。以爲朝廷之矜式矣。及其上來之後。大異所聞。非但負犯。渠之遲廻不歸。留在京洛者。已不自量矣。載經曰。聖敎誠至當矣。予曰。華陽洞院長誰也。載經曰。未及聞矣。予曰。德相雖有罪。何累於華陽。若有望重之人。以理到之說曉喩之。則蠻貊可感矣。譬如挈裘之領。一人足可鎭安矣。懷德之人。皆信承旨之言乎。載經曰。臣於戊戌年。得謗於同鄕。故頗不能矣。今則不如前。雖以今春言之。湖中多有騷屑以吪。而獨懷德賴以鎭安矣。予曰。金斗默之學術。果如何。載經曰。造詣則臣未之知。而頗有名譽矣。予曰。人豈盡善。但能拔尤而用之。則可以勸俗矣。宋哥又有經術之士乎。載經曰。有宋煥箕曾經書筵官矣。予曰。其學術如何。載經曰。臣未及見。而苦窮讀書。人皆稱說矣。予曰。近在何處耶。載經曰。以削黜罪人樂純所薦。亦爲廢棄矣。予曰。是以白徒除書經筵官。遭人言者乎。載經曰。煥箕則其前通蔭路。遭人言者。乃韓啓增也。予曰。宋哥又有人乎。載經曰。有宋厚淵者。而年尙少矣。予曰。誰之子孫乎。載經曰。此則他先正之子孫矣。
정조 8년 · 강
命嶺南畢賑狀本。吏兵判賑堂備堂登對稟處。
정조 8년 · 목
敎曰。嶺南畢賑狀本來到。雖與兩湖畿甸關東等。諸道之大賑有異。守令論賞一款。不可全然不論。且有私賑人。亦宜有褒賞。係是民事。不可逾日。吏兵判賑堂備局有司堂上。使卽登對稟處。
정조 8년 · 강
召見吏兵判及賑恤堂上備局有司堂上于三善齋。吏曹判書李在簡。兵曹判書徐有隣。刑曹判書趙時俊。司直金華鎭。
정조 8년 · 목
予曰。嶺南畢賑狀來到矣。賑堂先爲回啓也。有隣曰。卽伏見慶尙道觀察使李秉模畢賑狀啓。則以爲。道內各營邑鎭分賑穀簿。今纔了勘。而有歲前至終等饑口。合爲二十萬三千四百七口。分賑各穀。會減者會減。還錄者還錄。而本道昨年穡事。雖稱設賑諸路中稍實。比歲荐饑。蓋歲俱竭。隣接九郡。伯仲兩湖。惟戒聖上特推一視之仁。爰降均濟之命。使彼嶺海濱死之民。保有妻子。各有歸屬。今幸麥事登場。庶可以紓九重之憂。而至若賑政之能否。不無彼此之差殊。旣非通一道大賑。故依前例。不爲論列云矣。昨年嶺南。雖與畿湖東北有間。而當載荐饑之餘。有萬口濟活之喜。言念民事。誠非細幸。而此莫非朝家呴濡懷保之澤。守令殫竭。不過職分內事。道臣旣不條列馳啓。固不當擧論。而守令自備別單中。有多過一千石者。少不下數百石者。幷令該曹稟處何如。予曰。依爲之。有隣曰。慶尙道觀察使別單中。又有私賑滿二百石者。亦令該曹考例稟處何如。予曰。依爲之。在簡曰。今因慶尙監司李秉模畢賑狀啓。自備穀守令。令該曹稟處事命下矣。長鬐縣監張齊斗。自備各穀爲一千二百四十五石。以遐方之人。居至殘之邑。其所備若是夥然。其在褒賞之道。合施加資之典。梁山郡守李師濂。自備各穀爲一千十七石。自備旣過千石。褒賞宜無異同。而侍從加資。事體自別。論其石數。亦有差等。合施準職之典。而事係恩典。自下不敢擅便。恭俟上裁。其餘三百石。請幷置之。予曰。依爲之。其中三百石自備。全然勿論。亦甚不可。金海府使金履禧。依法典。兒馬一匹賜給。興海郡守成大中。亦依法典陞敍也。在簡曰。密陽私賑人。五衛將李景尹。其所私賑。至於二百三十石。所當依節目。帖加成給。而旣是五衛將。則不可循例帖加。何以爲之乎。予曰。特爲加資。予曰。洪忠道畢賑狀。何當入來云耶。如來到。卿等不待下敎。先爲來會也。予曰。北關拿來守令。待畢賑出代。礪山府使亦已瓜滿云。限麥秋仍任好矣。
정조 8년 · 강
命嶺南私賑五十石以下人。令該道拔例施賞。
정조 8년 · 목
賑廳堂上趙時俊啓言。嶺南素多饒實之民。損財濟饑者。在昔夥然。近來絶罕。蓋緣年前恩賞之下。以該曹吏之掩置。竟至閼而不行故也。今番富民私賑外願納穀。都不過三十餘石。考之法例。雖無應頒之賞典。其在鼓動民心之道。若有別般施賞之擧。則庶可爲來頭勸獎之一助矣。敎以。畿甸已然。嶺南奚異。況向來事。雖因胥吏作俑。朝家未免失信於渠輩。五十石以下人。令該道拔例施賞。形止使之狀聞。
정조 8년 · 강
命留養兒無依托類。待麥登場。依草記施行。
정조 8년 · 목
賑恤廳啓言。麥秋已屆。諸道賑政告撤。本廳萬里倉留養兒。依節目今日放送。敎以。有親戚人。招致出給。其中無依托之類。差待麥事登場。依草記施行。
정조 8년 · 강
命禁衛中軍改差草記勿施。他營亞將中改差。
정조 8년 · 목
因本營中軍閔羲爀改差草記。敎以。卿之擧行。近何事事煩錯乎。亞將作窠。雖有筵敎。此人無異起廢。則何不久留本任。輕請改差乎。此草記勿施。他營門亞將中。時帶摠管人。今姑改差。
정조 8년 · 강
右副承旨李文源避嫌乞遞。踏啓字。
정조 8년 · 목
文源與都承旨宋載經。有內外從應避之嫌也。
정조 8년 · 강
校理李謙彬以母病陳疏乞遞。批許救護。
정조 8년 · 강
召見判尹金履素及備堂以下于誠正閣。有司堂上金華鎭趙時俊。賑恤堂上李在簡徐有隣。
정조 8년 · 목
予曰。卿等見林濟遠上疏乎。予已許施。此事果何如也。華鎭曰。臣俄與諸備堂有所云云。方欲陳達矣。蓋此大同。乃昨秋所作夫。而今三月爲當納之限。毋論富戶貧戶。民皆已措辦。或已收給所任。今若停退。則還分之際。虛實易致相蒙。且朝家旣已給災之後。惟正之供。豈可不爲乎。若其寬限緩納。則自該廳知委。亦似無妨矣。予曰。此皆惠堂之過。也。向者予以稅穀停退事。欲爲下敎。而惠堂靳持矣。若於其時行會。則豈有後時之弊。到今出給。則誠有秋後更徵。反爲民弊之慮矣。但疏批已下。自廟堂從長指揮於道臣處。有隣曰。臣則不知堂疏之爲何事矣。俄因趙時俊之往復。始爲大同停退事矣。今則時已過矣。三月上納之穀。皆已收納於昨冬。春初下敎時。已有不及時之慮。故果未能對揚矣。今則尤有異焉。除非養戶土豪。則皆已上納。無升斗未收者。今若停退。則實惠只及土豪。已納之穀。還分之際。自致消瀜。秋後還納之時。必有再徵之弊。害滋甚於編氓。此乃向來畿邑一二處。已驗之迹也。目今民事困窮。宵旰之憂。若是懇摯。若是可爲之事。則臣等豈敢自以爲有司之臣。而只惜稅穀之減縮。不思所以對揚德意乎。在簡曰。昨年畿邑則三月停退而猶有弊端。今則已爲當常年之五月。事已後時。必無及矣。予曰。昨日下批。百姓必已知之。未知何以處之則好矣。時俊曰。林濟遠之疏。似是未及深量。只聞一二鄕人恐動之說而有此疏也。已納之物。還給之際。吏必作奸。惠難下究矣。予曰。雖未能一一還給。若有一半分民惠。則何妨之有有隣曰。目前雖無實惠。若無後災。亦不足惜。而此則必有後災。不可爲也。予曰。此事甚難。玉堂旣以民情陳疏。則不可不從。旣已從施。則亦難反行。其已捧未捧。使道臣區別處之似好矣。有隣曰。道臣亦難詳察矣。予曰。目今未捧爲幾何。有隣曰。田稅則已盡來到。大同則已裝發爲廿餘邑。未裝發之邑。亦必收捧幾盡矣。朝者領相亦言送於臣。以爲決難許施云矣。予曰。然則卿等更爲覆奏。出擧條。予曰。判尹進前。今日召卿等。意欲論功行賞矣。方今穀貴如金。麥亦未知何時登熟。五巡發賣。雖是無前之例。更加一巡。以紓民間之急。果無所妨耶。在百姓。雖是恩典。在國家。實有渴惠之嫌矣。未知如何耶。履素曰。臣意則依古例限定。似爲宜矣。華鎭曰。臣意不必加給一巡矣。在簡曰。荐饑之餘。今年年事。姑未卜其如何。國家財力。亦當撙節矣。時俊曰。經費雖艱。而臣豈不欲仰體。此後事實無限節矣。予曰。白給一巡如何。履素曰。若然則發賣之民。亦皆有向隅之歎矣。予曰。白給發賣。初不善抄矣。履素曰。初若以二岐抄出。則必無混雜之弊矣。予曰。自正月以後。始抄白給之類。而若自其時善爲釐正。則豈有弊端耶。今欲給白給。勢難依前爲之。如或逐戶更抄。則亦不可爲之。有隣曰。臣於昨日發賣時。流乞集聚門外。故各給升米以送矣。予曰。來月亦如是爲之則好矣。而白給發賣。今始姑止之。更察民情。如有捐瘠之患。則卿等將以爲之耶。履素曰。不可謂之全無餓莩。而以歲前觀之。大勝所慮矣。予曰。白給之民。能無浮黃之色乎。有隣曰。少無飢色矣。華鎭曰。爲乞客者。一日之內。亦能一食。故無浮黃矣。予曰。白給者幾名。有隣曰。五百餘名矣。履素曰。臣於赴闕之路。見一流丐乃是賑廳流丐中逃出者。一日二食。終不如渠自行乞。故如此。予曰。賑廳流丐如何。有隣曰。皆無病故。或有肥澤者矣。予曰。何時放送乎。有隣曰。來月初生。可以放送矣。臣追後聞之。則收養兒中或有有父母者。而其父母有時相逢。絶無悲喜之色云。必是故爲流失。使入賑廳者矣。予曰。知而見欺。亦何妨乎。其人則足可傭賃資生。而自幼伎倆如此。自入流乞者。亦有之乎。有隣曰。然矣。予曰。發賣畢巡矣。部官當論功勞。其優劣次第如何。履素曰。大體則孰不勤勞乎。其中最優者。北部奉事安廷鐸也。人固安詳。事亦詳明矣。中部幅員雖小。而奉事朴澈源勤幹解事。南部。東部最初警責。故至今不放心。而首褒則安廷鐸似當之矣。予曰。以向來事而如是爲說耶。履素曰。始終如一。不加申飭。當爲第一矣。其中西部不無些少。民怨。西部所管最大。實爲難治故也。其外別無可以區別仰達者矣。予曰。李集明當有罰乎。履素曰。責備故耳。亦無大叚失着矣。勤勞則有。不必有罰矣。予曰。注書出去。賞賜鹿皮。使之待令。竝令閤門祗受。五部都事中。當應守令講者幾人。知入。予曰。崔熽李鋐。參下仕滿與否及其上仕滿者幾人乎。問于銓曹。
정조 8년 · 강
發賣監賑堂郞以下。施賞有差。
정조 8년 · 목
敎曰。發賣及白給之擧。今已順成。考勤慢行賞罰。當用昨年已例。聞判尹言。勤慢不難卞。北部奉事安廷鐸。中部奉事朴澈源爲最云。幷六品職遷轉。守令則除講除授。東部都事李彥植。奉事崔熽。南部都事李基讓。奉事李鋐。中部都事李勉基。北部都事尹星基。西部都事李普衍。設令差有優劣。不必一一强別。渠輩屢朔勤苦。亦足可尙。倂陞敍。其中出六人。守令次次收用之意。申飭銓曹。因點下。居中之類。幷蕩滌。西部奉事李集明勞足掩愆。兒馬一匹賜給。勤勵茂著。克副特畀之意。甚可嘉也。酬弊之典。豈讓於前令尹。漢城判尹金履素中鹿皮一令賜給。因此聞知之。捐財防價之類。至於八人之多。外邑富民。猶有分等賞典。京中則尤有異焉。嘉善鄭齊羽張漢輔。分付兵曹及軍門。相當窠收用。前五衛將李弘遂京鄕俱有補賑防價之勞。此等人另宜有聳勸之擧。京外實職調用。閑良趙命尹加資。守護軍李億。前主簿趙命說。幷帖加成給。其餘各人等。依私賑五十石以下例。卽爲施賞後草記事。分付該府。又敎曰。監分不但有勞。穀品旣精。斗量亦準。成效不下於昨年。賑恤廳該郞問名。陞敍堂上。小鹿皮一領賜給。其中日淺人。幷勿論。
정조 8년 · 강
遞承旨趙鼎鎭。以李文源代之。
정조 8년 · 강
明日展拜 景慕宮。命該房知悉。
정조 8년 · 목
敎曰。明日由月覲門。展拜 景慕宮。該房知悉。又敎曰。明日設布帳置之。依頃日例。只訓將來待率領事分付。又敎曰。明日月覲門外。有司堂上與 本宮都提調率 宮底居民來待。
정조 8년 · 강
命參上引儀四窠中一人。以典儀施行。
정조 8년 · 목
吏曹判書李在簡啓言。參上引儀二窠。以臚唱取才差出事。年前定式矣。近來漸次增加。今爲四窠。其中一人。以典儀施行之意。請分付該院。從之。
정조 8년 · 강
有政。吏曹判書李在簡。兵曹判書徐有隣進。
정조 8년 · 목
以趙英鎭爲大司諫。沈基泰徐瀅修爲副校理。孟至大爲修撰。李翼晉爲副修撰。趙時俊爲都總管。
정조 8년 · 강
以鄭趾煥爲承旨。
정조 8년 · 강
遞承旨鄭趾煥。以李東泰代之。尋遞。以李時秀代之。
정조 8년 · 목
政院以趾煥在外啓請下諭。敎以。許遞。前望單子入之。又以東泰方在禁錮中啓稟。敎以。望筒置之。前望單子入之。
정조 8년 · 강
以徐命善爲內局都提調。前望也。
정조 8년 · 강
命賑廳米二百石。出給分院。
정조 8년 · 목
司饔院啓言。分院許多匠卒。皆募入之類。本非農業之民。値此荐歉。又當窮春。糊口沒策。莫重國役。將至撤燔之境。依例請得賑廳小米二百石。五十石白給分院。俾作接濟之資。其餘一百五十石。以時價還賣。充報於賑廳。今亦依此例施行事。請分付賑廳。允之。
정조 8년 · 강
同副承旨李文源避嫌乞遞。踏啓字。
정조 8년 · 목
文源與左副承旨宋載經有內外從應避之嫌也。
정조 8년 · 강
判府事洪樂性箚陳病狀。乞解藥院之任。賜批勉副。
정조 8년 · 강
召見承旨宋載經于誠正閣。
정조 8년 · 목
予曰。吏郞入來乎。載經曰。以情勢不爲入來矣。予曰。今日風勢如此。果不傷麥乎。載經曰。麥前之風。猶勝於霧之爲害矣。予謂載經曰。民事朝象。無一非憂。予心日夕憧憧。殆忘寢食矣。載經曰。朋黨之害。自古有之。而未有如我朝之甚。初因可否。漸至傾軋。此非義理所闕處。只由於私好惡。而末流之弊。至於滔天。此爲可悶矣。予曰。雖以用人一事言之。中人以上之才。豈易得哉。下於中人者。亦不無可取者。夫爵祿。人主所以勵世磨鈍。而近日用人之路甚穿窄。誠不知其故矣。載經曰。丙丁之間。凶逆層生。故家世族。太半入於廢棄之中。雖在十餘寸之遠。不敢擬議於政注。此誠過矣。然而嚴隄防三字。不可少撓矣。予曰。隄防自隄防。用人自用人。此是竝行不悖之事。而近世則過於嫌疑。以至登用之路太隘。是豈隄防之道乎。載經曰。聖敎至此。此誠朝廷之福矣。予曰。吏郞屢次飭敎之下。一向執迷。至被處分。誠不可曉矣。
정조 8년 · 강
以金華鎭爲內醫提調。
정조 8년 · 목
判府事徐命善啓言。藥房提調徐浩修與臣相避。依例許遞。其代請令該曹口傳差出。從之。敎以。前望單子入之。
정조 8년 · 강
遞吏曹參議趙鼎鎭。
정조 8년 · 목
敎曰。吏曹參議聞有親病。許遞。今日政差出。
정조 8년 · 강
命吏曹佐郞李祖承。嚴飭開政。
정조 8년 · 목
政院以祖承來到闕外。終不入來啓稟。敎以。朝者筵敎。何等丁寧嚴截。則焉敢强引。有此强聒乎。大抵政席可否。自是美事。況其疏語。元無㭮逼於渠。者。特令渠參政。不但爲銓地備員。此事紛競。亦欲鎭壓。朝廷如有紀綱。豈可不督出一該郞乎。亞銓亦以郞官同去就。來在朝房。不得參政云。如是而渠之又復逡巡。處義尤豈不卽當。此啓辭勿施。更加各別嚴飭。斯速開政政。院萬一任他。該房承旨難免重勘。以此知悉。○敎曰。朝廷所尊者。體統而已。堂上爲郞僚隨牌來到。去就未決。此前所未聞之事。該郞非不欲嚴加勘處。而堂上將有共欲引義之慮。如是之際。徒致紛競。屢下飭敎。使卽參政者。一則尊體統。二則息紛競。豈可一向任其逡巡該房承旨推考。堂郞備員開政。更加各別嚴飭。
정조 8년 · 목
敎曰。吏曹佐郞李祖承爲先拿處。捧口招以聞。
정조 8년 · 강
命時囚李祖承放送。吏曹參判金夏材。更卽牌招。
정조 8년 · 목
敎曰。雖令捧供。不緊叫嚷。豈足煩聽。時囚罪人李祖承付過放送。使之卽刻修省記入直。如無特敎。無得替直事分付。吏曹參判金夏材。更卽牌招。違牌去來。勿爲呼望。
정조 8년 · 강
有政。吏曹判書李在簡進。
정조 8년 · 목
以趙鼎鎭爲吏曹參議。曺允大爲校理。李東稷爲修撰。朴澈源爲北部都事。柳煥爲北部奉事。朴澈源以下初仕也。
정조 8년 · 강
遞承旨洪秀輔。以吳載純安聖彬爲承旨。
정조 8년 · 목
敎曰。都承旨許遞。與未差之代。前望單子入之。
정조 8년 · 강
給通川郡燒戶恤典。
정조 8년 · 목
原春監司徐鼎修以通川郡民家失火馳啓。敎以。依他例另施恤典事。令廟堂行會。
정조 8년 · 강
命玉堂未差開政下批。
정조 8년 · 목
敎曰。館職不備。已至數十日。玉堂未差之代。政官待開門牌招開政。待下批。竝爲牌招。推移入直。
정조 8년 · 강
分揀正言盧廷良禁推。
정조 8년 · 강
命承旨安聖彬敍用。
정조 8년 · 목
政院以聖彬方在罷散啓稟。敎以。敍用。
정조 8년 · 강
召見承旨安聖彬于誠正閣。
정조 8년 · 목
予曰。今日諸承旨皆仕進乎。聖彬曰。皆仕進矣。予曰。明日亦皆仕進乎。聖彬曰。未及詳知矣。予曰。坐直一人誰也。聖彬日。同副承旨兪恒柱矣。予曰。政官待明朝牌招開政。
정조 8년 · 강
有政。吏曹判書李在簡。參判金夏材。參議趙鼎鎭進。
정조 8년 · 목
以李家煥爲正言。李勉兢爲副校理。李頤祥姜忱爲副修撰。
정조 8년 · 목
黃海監司洪秉纘以加分事馳啓。敎以。依狀請施行事回諭。
정조 8년 · 강
罷兵曹參知金魯永。正郞李庚運職。拿處守門將高達門。
정조 8년 · 목
兵曹啓言。軍號十張。出給敦化門守門將。頒布各處。先受省記後始乃出給。而其中衛所所給軍號一張。則不受本所省記。經先出給矣。軍號頒布。何等重大。而守門將不能審察於頒給之際。當該守門將高達門。請拿問處之。允之。敎以。如非從中閪失。必是門外換受。以此草記。令巡邏營門知悉。○政院啓言。軍號頒布。何等嚴重。而今日敦化門守將不能詳審。有此誤傳之擧。當該入直堂上重推。郞廳所當請勘。而本院請推外。無他罰。何以爲之。敎以。堂郞傡先罷後拿。
정조 8년 · 목
太廟夏享。在再明日也。
정조 8년 · 목
予曰。昨夜兵曹事。果是何事。載經曰。管牌加受。故已推來。而兵曹則更書軍號以給云矣。予曰。三更始草記。不善擧行矣。予曰。時囚不爲開坐乎。載經曰。如此云矣。
정조 8년 · 강
命十一日。專經文臣殿講爲之。
정조 8년 · 강
命副校理李勉兢。副修撰姜忱。申飭察任。
정조 8년 · 목
因政院牌招啓稟。敎以。近來除拜館職之人。輒皆引義。事甚無義。且與指名被論有異。又焉用乃爾。申飭察任。
정조 8년 · 목
以李魯春爲校理。趙濟魯爲修撰。鄭述仁爲童蒙敎官。金履裕爲假監役。姜文岳爲典獄參奉。呂駿永爲 永禧殿參奉。金鍒爲 敬陵參奉。述仁以下。竝初仕也。
정조 8년 · 강
以李得濟爲承旨尋遞。以金思穆代之。
정조 8년 · 목
政院以得濟方在被謫蒙放中啓稟。敎以。蕩滌敍用。敎曰。在外承旨許遞。前望單子入之。
정조 8년 · 강
召見承旨朴祐源。閣臣徐浩修于誠正閣。
정조 8년 · 목
予謂浩修曰。卿解藥房提調之任。可謂頗閒矣。浩修曰。莫非聖恩所及矣。予曰。吏曹今日政。何無疏通乎。兵批政事何不爲之。注書出去知入。予曰。承旨望見漏人及守令瓜滿窠。竝爲知入。予曰。近日日記持入。予曰。昨日筵敎。見之乎。內局提調金華鎭曰。見之矣。予曰。向日兩原任大臣入侍。悉諭予意。而兩相亦悉陳無隱。誠多幸矣。華鎭曰。臣聞臣。叔所傳。則我殿下全保臣家之德意。出尋常萬萬。臣雖頑如木石。亦具一叚秉彝。豈不思一分報效之道。予曰。爾居湖西。想知土俗矣。近來人心士習何如。承旨宋載經曰。風習漸不如古矣。予曰。士子卽國家之元氣。而至若湖西。爲士夫根本之地。未知果有操行飭躬之士耶。載經曰。絕無矣。予曰。向來桂坊薦。汲汲爲之者。意謂如此之人。或有因此而登用。則可以有益於世道矣。未知近日經筵官。果有此等人才。而予意則必欲得巖穴躬修之士。俾爲一世之矜式矣。載經曰。如此之人。未易多得誠可悶矣。
정조 8년 · 강
命巡將李命俊拿處。守門將高達門放送。兵曹堂郞拿處分揀。
정조 8년 · 목
兵曹啓言。卽接左巡廳牒報。則昨夜軍號頒布時。左巡廳軍士公然疊受。末又經夜不納。翌朝報來。亦甚駭然。當該巡將。請令該府拿問處之。允之。敎以。果不爽初料。然則守門將別無深罪之端。帶職付過放送。軍號經先改書出給事。草記之三更始乃書呈事。固有罪矣。與閪失有異。本曹堂郞罷職足矣。拿處則分揀。
정조 8년 · 강
命承旨做度。由月覲門擧動則通計。
정조 8년 · 목
敎曰。承旨做度。踰禁川橋則勿施。自是院規。而由月覲門動駕。月必一再爲焉。諸凡擧行。皆用闕內擧動例。作路亦不踰禁川橋。比後由此門動駕。做度通計事。諸承旨知悉。載之院中故事。
정조 8년 · 강
命時囚皆令今日捧供。
정조 8년 · 목
敎曰。時囚皆令今日捧供。刑曹漢城府委屬可悶。亦皆依例開坐之意分付。又敎曰。捧供時囚。別無論理議處之端。滯自囚已至多日。皆令今日內。依本律草記照律事。分付。
정조 8년 · 강
遣承旨詣 宗廟。奉審摘奸。
정조 8년 · 강
命專經文臣殿講處所。宣政殿爲之。
정조 8년 · 목
敎曰。係是令節。弛禁事。分付巡邏營門及巡廳捕廳。
정조 8년 · 목
予曰。今日似有雨意矣。時秀曰。然矣。予曰。今年亦不無穴農之慮矣。時秀曰。今不可預度。而雖以麥農言之。畿內則可占豐穰。而湖西內浦。雨澤太不足。恐不能免歉云矣。予曰。今年若復如此。國計民事。誠可悶菀矣。
정조 8년 · 강
命前兵曹正郞李庚運敍用。
정조 8년 · 목
左承旨朴祐源啓言。前巡將李命俊以監軍事被罪蒙敍。伊時同罪人前兵曹正郞李庚運尙未收敍。故敢達。敎以。一體敍用。
정조 8년 · 강
勘放時囚申禹相等。
정조 8년 · 목
義禁府啓言。時囚申禹相鄭駿采金光澤。竝杖一百收贖。告身盡行追奪。請放送。允之。敎以。如有功議。各減一等。
정조 8년 · 목
予曰。同副何日畢做度乎。時秀曰。今至七日矣。予曰。今日坐直誰耶。時秀曰。右承旨與同副承旨矣。予曰。注書出去。承旨做度。或有只入八日之例乎。知入。
정조 8년 · 목
敎曰。同罪異律。近因定式之傳敎。該房每皆提稟矣。今因李得濟罪名蕩滌事。昨聞禮房言。有覺得者。申應周罪名。大體與具明謙李得濟大同小異。而兩亞將竝已敍用之後。應周之仍置窠配。不無稱究冤之端。渠雖襲謬。與李潤慶那移。所犯有異。定配罪人申應周放送事分付。
정조 8년 · 강
詣 皇壇。行望 位禮。
정조 8년 · 목
具翼善冠袞龍袍。乘輿出宜春門。至集成門降輿。入小次。改具翼善冠黑團領袍。入版位行禮訖。還出朝宗門乘輿。敎曰。 皇朝人子孫入侍。又敎曰。前虞候李宗胤事。業已快滌。仍令收用。銓曹尙不甄復。以至軍門長官。亦不擧擬。是豈對揚疏蕩之本意。況渠是提督之孫。而今日適行望 位禮。尤當有示意之擧。無論銓曹軍門。今日內收用。無窠則作窠事分付。又敎曰。都承旨進詣 皇壇。奉審以來。詣集成門小次。改具翼善冠袞龍袍。由炳景門入。敎曰。都承旨入侍。予曰。奉審無頉乎。承旨宋載經曰。無頉矣。仍還內。
정조 8년 · 강
皇朝人子孫。命從速薦進。
정조 8년 · 목
敎曰。向於望拜禮日。以 皇朝人子孫。兵判及各營將臣。各薦一二人事有下敎。而迄無皀白。是豈勤諭之本意。應薦不薦諸臣。倂從重推考。使之從速薦進。
정조 8년 · 목
敎曰。大邱判官身死之代。今日政擇差。仍令不多日內辭朝。○以李兢淵爲副修撰。金文淳爲同經筵。李復燮爲大邱判官。
정조 8년 · 강
以李星會爲全義縣監。
정조 8년 · 목
敎曰。全義縣監遷轉之代。口傳差出。
정조 8년 · 강
命東伯畢賑狀啓。今日內稟處。
정조 8년 · 목
因原春監司徐鼎修畢賑狀啓。敎以。今日內草記稟處。
정조 8년 · 강
命京畿蟲災形止。仔細陳聞。
정조 8년 · 목
京畿監司沈頤之。以農形馳啓。敎以。蟲災之長湍稍息。雖甚多幸。陽川滋蔓。殊極可悶。繼此形止。待邑報仔細陳聞事回諭。
정조 8년 · 강
命雨澤隨卽狀聞事。行會諸道。
정조 8년 · 목
因洪忠監司申大升雨澤狀啓。敎以。以本道雨澤之未得均霑。方此日夕渴悶。際見錦伯狀本。再昨之雨。比京中不啻倍簁。此何等萬萬幸喜。道內列邑。果皆均霑乎。因與農形。使卽詳細狀聞。因此有提飭者。日前聞守令筵奏。近以傳敎。頻下巡營。惟以督捉爲事。邑牒中所報。不過是邑底形止云。然則詢問之意。反歸於無實。此後各該道伯。申諭邑宰。勿以遲滯爲慮。遍探境內所得報營。營下則無待邑牒。先從目下所見。隨卽狀聞事。措辭行會諸道。
정조 8년 · 강
命慶尙道朔膳物膳。復舊封進。
정조 8년 · 목
禮曹啓言。昨年有諸道方物膳朔膳停止限麥秋處。自明年六月封進之命矣。慶尙道左沿尤甚邑。係是限麥秋停止處。自今六月爲始。朔膳物膳依例復舊封進之意。請爲分付。允之。
정조 8년 · 강
命月覲門宮墻將頹處。待下敎始役。
정조 8년 · 목
因兵曹御營廳改築草記。敎以。待下敎始役。
정조 8년 · 강
嚴飭病幕摘奸。
정조 8년 · 목
備邊司啓言。今日發遣郞廳。東西南郊結幕處。摘奸以來。新舊幕合爲一千九十二處。自今日天明至午時。病人出來之數。禁御營字內合六名。自該營該廳卽爲結幕。俾得奠接。而糧資則該廳計日磨鍊上下。竝姑無頉。故更加惕念擧行之意。各別嚴飭云矣。敎以。凡事爲日稍久。則易致懈弛。藉使愚民。以不病爲病。如非貧不自存。則揆以常情。寧有甘處幕中之理也。摘奸等節。自本司無或泛忽。仍又申飭各部及各該軍門。
정조 8년 · 강
備局。以開城留守鄭昌聖所啓覆啓。
정조 8년 · 목
備邊司啓言。因開城留守鄭昌聖所啓。有草記稟處之命矣。民習不古。不安分三字。爲今痼弊。良民之應入軍保者。稍有錢財。則百計投托。圖免軍役。以致良丁日縮。軍伍莫塡。各道校院投屬之類。各廳私募之屬。朝家前後關飭禁斷。何等申嚴。而今於近畿保釐之地。有此他道所無之弊。事之駭然。孰甚於此。本府揭板以後。襲用謬例之守臣。所當摘發論責。而事在令前。今姑安徐。所謂惠民補民鄕米生名色。卽爲永革。此後若有復踵謬弊。捧價除役之事。當該守臣。隨現重勘。以此請分付。敎以。依此草記。俾卽革罷。無或更犯。前此守臣之犯科者。姑不一一摘發。蓋寓不治治之意也。倂以此意。登關嚴飭。
정조 8년 · 강
命金致瑞論賞。指一稟處。
정조 8년 · 목
司僕寺啓言。譯官金致瑞論賞考例稟處事命下矣。或加資或除職或免賤。其例不一。而今此金致瑞。貿來馬。至於八匹之多。則加資或除職。允合獎勸之道。而不敢擅便。惟上裁。敎以。加資與除職間。指一稟處。
정조 8년 · 강
分揀擊錚人嚴雄贊等定配。
정조 8년 · 목
刑曹啓言。猥濫擊錚罪人嚴雄贊陳萬善金鼎澤鄭震圭等。一依定式。各決杖一百。押送于諸處配所。敎以。近來編配。夥然可悶。且與元無所據有異。定配分揀。
정조 8년 · 목
因刑曹都囚徒。敎以。尹學洙放。
정조 8년 · 강
勘放時囚崔厚福等。
정조 8년 · 목
因刑曹使令崔厚福等原情。敎以。分輕重照律勘放。
정조 8년 · 강
惠慶宮進服蔘苓飮。命自今日一貼式煎入。榻敎也。
정조 8년 · 강
命政官牌招開政。關東守令及私賑人賞典。皆令今日政下批。
정조 8년 · 강
遞承旨宋載經李致中安聖彬黃昇源。以李重馥沈豊之徐有防代之。尋遞重馥。以朴祐源鄭趾煥爲承旨。
정조 8년 · 목
致中不爲仕進。敎以。許遞。前望單子入之。敎曰。都承旨左承旨許遞。前望單子入之。又敎曰。同副承旨許遞。與未差之代。前望單子入之。
정조 8년 · 목
敎曰。襄陽府使勿拘常格。有聲績人。今日政各別擇差。○兵曹。以景福將慶熙將改差啓稟。敎以。除職所以酬勞。才除旋遞。殆近無實。此後以賑事承傳。如非特敎作窠。限瓜滿勿遞。關東私賑人。有相當職。今日政調用之命。何不擧行乎。無論邊將衛將。卽爲擬入。○以李頤祥爲校理。黃昇源爲吏曹參議。李度謙爲副校理。趙應鎭爲 健元陵參奉。初仕也。具世勣爲吉州牧使。申大觀爲襄陽府使。
정조 8년 · 강
賑恤廳。以原春監司徐鼎修畢賑狀啓覆啓。
정조 8년 · 목
該廳啓言。卽見原春監司徐鼎修十六邑畢賑狀啓。則以爲。三陟府使鄭日煥悉心撫摩。先事經紀。抄飢無濫。分穀必精。公賑之外。米醬泒給。遑急之類。私賑接濟。穀爲九十六石零。又有鹽醬藿魚等物種。元穀爲一百四十石。防役錢爲六百兩。實績爲諸邑之最。平海郡守鄭聖鵠。營賑之政。先期設施。生穀之道。從便拮据。數千飢口。得免捐瘠。非但賑事。傍及他務。軍物改觀。火稅全減。私賑各穀爲七十一石零。元賑私備各穀爲二百十八石零。外此又有醬鹽藿等物種。襄陽縣監具世勣。鳩穀捐廩。而不畜衙眷。載米行分。輪倉親給。自初至終。勤勵如一。自備租爲九十二石零。江陵縣監李虁。克體分憂。悉心營賑。任怨捧糴。春糶不乏。從實抄飢。殘戶蒙惠。貿遷開路。米商湊集。設施中窾。奸濫戢服。昨冬私賑接濟。各穀爲四百八十二石零。自備穀爲四十石。杆城郡守金宗範。接濟各穀爲五十二石零。元賑自備爲一百十石。春川府使李得臣。各穀爲一百五十五石零。原州判官趙光逵。各穀爲一百九十六石零。而又有醬鹽藿等物種。平康縣監朴禮源。各穀爲三百一石零。民役防給穀爲四十八石。錢爲一百十六兩零。又有鹽醬魚藿等物種。三邑守令之私辦錢穀。濟活飢民。數甚夥然。實爲嘉尙。而旣非設賑邑。便同格外。不敢論列。銀溪察訪金鼎澤[國:I-PERSON]。自備防役錢爲七十四兩零。保安察訪許鍒。自備防役穀爲二十七石零。錢爲一百五十三兩零。民人願納五十石以上。別單開錄。五十石以下。本道施賞。自是賑廳定式。而本道異於三南。大無之歲。一包之穀。足可當南中三四包之數。故三十石以上。竝爲開錄。高城居崔世達。願納錢爲一千兩。此外又爲貿穀於嶺南。陸續船運。輕價發賣。楊口居朴守根。願納租一百石。獜[麟:I-LOCATION]蹄居幼學金光彩。願納錢二百兩。平海居安業富。私賑各穀爲八十九石零。江陵居閑良洪潤澤。私賑各穀爲五十石零。而又有鹽醬藿等物種。獜[麟:I-LOCATION]蹄居折衝沈興洙。私賑各穀爲二十六石零。元賑願納各穀爲十二石。竝令該廳。考例稟旨分付云矣。今則麥事登場。賑事善了。言念民情。誠非細幸。會減會錄穀物。依狀請施行。至於賑邑守令之殫誠賙賑。瘠土士民之出義願納。俱不可置而不論。竝令該曹。考例請稟處。敎以。令該曹。卽爲草記稟處。○吏曹啓言。守令察訪及私賑人。卽爲草記稟處事命下矣。三陟府使鄭日煥。合施準職之典。平海郡守鄭聖鵠。施以準職之典。襄陽縣監具世勣。合施兒馬之典。江陵縣監李虁。合施熟馬賜給。杆城郡守金宗範。合施陞敍之典。事係恩賞。恭俟上裁。元賑邑外。春川府使李得臣。原州判官趙光逵。銀溪察訪金鼎國。平康縣監朴禮源。保安察訪許鍒。道臣旣以格外不敢論列爲言。論賞一款置之。士民願納人中。高城居崔世達。合施加資之典。楊口居朴守根。麟蹄居幼學金光彩。所當帖加。而金光彩旣曰幼學。則以郞堦帖代給。平海居安業富等。烟役勿侵。麟蹄居折衝沈興洙。令本道請施賞。允之。敎以。具世勣賞典。反下李夔。豈以石數爲拘而然乎。前後殊績。素已稔知。相當右職調用。無論防禦使牧使府使。如有準瓜之窠。今日政差出。春川府使李得臣。原州判官趙光逵。銀溪察訪金鼎國。旣無表著之績。且非元賑之處。然亦不可全然置之。上弦弓一張賜給。平康縣監朴禮源。保安察訪許鍒。竝兒馬一匹賜給。私賑人崔世達之千金補賑。旣極可尙。賑穀輕賣。尤有可紀。亦於今日政。實職調用。以勸他人。五十石以上人。依畿甸例。特爲加資。其餘亦依嶺南例。令本道拔例論賞狀聞事分付。
정조 8년 · 강
推兵曹判書徐有隣。
정조 8년 · 목
兵曹啓言。本曹佐郞李書九。以身病屢度呈狀。請今姑改差。敎以。雖未知病勢之何如。而向來飭敎之下。此等草記。豈可輕先爲之乎。卿則推考。此草記勿施。
정조 8년 · 강
判府事徐命善箚辭內局都提擧之任。賜批許副。
정조 8년 · 목
批以。卿之病勢。辭箚前業已聞知。慮念切切。旣非旬日間可差之症。且今監煎無人。卿之兼帶內局。今姑許解。不爲仕進提調。亦爲許遞。卿須安心勿辭。益加善攝。仍命遣史官傳諭。
정조 8년 · 강
副司直鄭枋疏辭新資。賜例批。
정조 8년 · 강
命咸平前縣監姜★(亻+寅)等。掌來稟處。
정조 8년 · 목
義禁府啓言。咸平前縣監姜★(亻+寅)兪鉉商。時縣監成德雨。竝令本府稟處事允下矣。掌來捧供後。請分等稟處。允之。
정조 8년 · 강
判下秋曹殺獄罪人金處元覆啓。
정조 8년 · 목
刑曹啓言。平安道中和府殺獄罪人金處元事。略陳愚見。請上裁。敎以。處元斷爲元犯者。凡幾年矣。天下之事。不出常理。爲人父者。目見其子之被刺於人。而不卽地反兵。乃反汲汲歸去者。求之常理。寧有是耶。此等事情。本非難曉。而檢官之意。直以甘丁則其父也。理無可疑。處元則路人也。事或難明。故偏主先入之見。硬定必死之案。獄上之後。以其事關倫常。自朝家不欲起疑於不當疑之地。特令更査者。槪有微意。而査官之見。又一如檢官之見。其所發問取招。無甚鉤深摘隱。於是乎自朝家不獲已。起疑判下。設置有司之意。豈亶使然哉。今則獄已具矣。情已輸矣。處元之冤始暴。甘丁之惡始著。以此推之。則八路重獄。如此獄之比者。將不知其幾。寧不惻然。自卿曹將此判下。行會諸道。俾凡檢官査官。各細心體究。無陷失入失出之辜。而甘丁則跡其行兇。殺之無惜。續典一律。若爲此囚准備。而方其未得情也。恐其失刑。而及其旣得情也。反惻其傷倫。哀矜勿喜者。政指此也。況其招中。略欲示警。初無殺心云者。亦或似然。特爲減死。嚴刑二次。絶島定配。處元則慫★(吏/心)共元。使之得罪於甘丁者。卽處元也。激怒甘丁。使之逞憤於共元者。亦處元也。計出奪田。罪著由我。其在懲後之道。不可四年滯囚。而遞然白放。令道臣酌量勘放。方三卜李望赤叚。俱以緊證。敢爲飭辭。俾重獄疑眩之罪。不可不嚴懲。竝嚴刑一次放送。殺獄體重。旣反案之後。伊時檢官査官及道臣。俱不可無警。而局於常見。泥於前案。容非異事。姑免追究。向後則更加着意事。一體嚴飭也。
정조 8년 · 강
召見時原任大臣閣臣及承旨沈豊之于三善齋。領府事金尙喆。領議政鄭存謙。判府事徐命善李徽之洪樂性。左議政李福源。右議政金熤。直提學鄭志儉徐有防。檢校直閣鄭東浚。
정조 8년 · 목
尙喆等曰。今此貽慽。實出夢寐之外。伏願以忘之一字爲心。無一毫芥滯於聖念。予曰。予則忘之。豈不能堪耐乎。但貽慽於 慈宮。是甚可悶也。判府事之病如何。命善曰。醫云風崇。而姑末快差矣。予曰。領府事則近益康旺矣。予曰。監煎爲之乎。豊之曰。 王大妃殿湯劑已煎入。 惠慶宮湯劑。姑未始煎矣。予曰。卿家葬事不諧云。然否。豊之曰。有故不得爲之矣。予曰。下直守令幾何。知入。
정조 8년 · 목
予曰。禮曹草記勿爲捧入。北關狀啓。今日內回諭事。分付政院。
정조 8년 · 강
命洛川夫人喪。令該曹據例擧行。
정조 8년 · 목
敎曰。洛川夫人之喪。聞甚驚愴。令該曹。參考可據前例擧行事分付。
정조 8년 · 강
命督運差員李文杓[煥:I-PERSON]申斗七。兒馬一匹賜給。
정조 8년 · 목
因監賑使李在學。督運差使員姓名開錄狀啓。敎以。差員李文煥申斗七。各兒馬一匹賜給。
정조 8년 · 강
許施北關交濟穀三衙門仍置之請。
정조 8년 · 목
咸鏡監司李在學。以賑邑所劃交濟穀三衙門耗合三萬石。仍置本衙門事馳啓。敎以。依狀請施行事。卽爲回諭。
정조 8년 · 강
遞承旨鄭趾源。
정조 8년 · 목
敎曰。在外承旨許遞。前望單子入之。待下批牌招察任。
정조 8년 · 강
召見閣臣鄭志儉于重熙堂。
정조 8년 · 목
予曰。昨夜見湖西狀啓。則雨澤周洽。內浦諸邑。皆無不足之患云。民事盛可幸也。志儉曰。臣在沁中時。有敗船格軍十九名。乘落帆浮海幾死。別將極救。格軍輩來請狀聞加資。而未及爲之矣。予曰。前例如何云耶。志儉曰。前例則救活十六人者。亦蒙加資云矣。予曰。從便爲之。
정조 8년 · 강
召見承旨徐有防于三善齋。
정조 8년 · 목
予曰。饑饉癘疫。其勢易然。而荐歉之餘。疾病兼之。三庚不遠。尙未寢息。言念民事。錦玉靡安。結幕救療等節。該部該營。着意擧行。果有實效云乎。有防曰。雖以出幕草記見之。幸不至大叚熾盛。日氣亦未爲極熱。次第蘇完而撤幕。各營各部擧行等節。不敢怠忽云矣。
정조 8년 · 강
召見承旨金載瓚朴祐源于三善齋。
정조 8년 · 목
予曰。今日坐直誰耶。載瓚曰。姑未停當。而臣當坐直矣。承旨徐有防曰。 惠慶宮進服湯劑煎入乎。製入乎。予曰。製入可也。而姑待更敎爲之。予曰。畿內蟲災。誠甚可悶。酺祭雖令設行。被災之淺深。民情之如何。未可詳知。注書出往畿營。探問蟲災尤甚邑後。仍自畿營。轉往列邑。蟲災農形及癘氣熾熄與否。仔細摘奸。歸以書啓詳奏。勿論東西南北。限以百里內往審也。予曰。奉審承旨入侍。予曰。奉審無頉乎。朴祐源曰。皆無頉矣。予曰。連日蒸鬱。雨意猶邈。每念昨年禱雨焦遑之狀。未嘗不憧憧于中矣。有防曰。三農雨澤。雖云暫悶。節候尙早。民情似不至遑急矣。
정조 8년 · 강
召見閣臣鄭志儉徐有防于三善齋。
정조 8년 · 목
予曰。諸道蟲災。不至大叚傷稼云乎。志儉曰。向來東風。今番甘霈。幾盡消滅。如干蟲損。不足爲害云矣。有防曰。政院玉堂春坊。每當暑月。則香薷散生脈散兩種之藥。隨其官員之數。皆有進排之例矣。本閣亦當昉此爲之。而訖無定制。極涉班駁。令該曹使之知委於該監。一依上項三司之規擧行事。請分付。從之。
정조 8년 · 목
予曰。今覽湖南畢賑狀啓。去歲畿湖之歉。殆挽近所無。嗟彼頷顑之民。擧將顚于溝壑。今幸賙賑已畢。瘡痍甫蘇。方當憫旱之時。又得此甘雨。多有霈然之意。八路果能均霑。則三農其將有庶幾之望矣。有防等曰。乍旱切望之餘。甘霈如期霔下。田野蟲損之處。高燥水涸之畓。想必霑潤。民事萬幸矣。
정조 8년 · 강
召見閣臣鄭志儉于三善齋。
정조 8년 · 목
予曰。好雨伊始。通宵崇朝。言念民事。喜而不寢。晩有開霽之意。果無未洽之慮否。志儉曰。今番雨澤。設或未能周洽。日氣又甚蒸熱。尙多霈然之望矣。
정조 8년 · 목
予曰。關西癘疫。尙未乾淨云乎。有防曰。俄見本道狀啓之到院者。姑末得寢息。間或有方痛者。而亦不至熾盛云矣。
정조 8년 · 강
召見承旨朴祐源于三善齋。
정조 8년 · 목
予曰。雨後農形果何如。而蟲患亦至寢息云乎。祐源曰。雖以各道雨澤狀啓見之。沿邊蟲災。前已過半消除於東風。今又幾盡洗滌於霈澤。峽野移秧方張。農形一倍改觀云矣。
정조 8년 · 강
命關西記簿錢放債。依狀請施行。
정조 8년 · 목
平安監司鄭民始。以記簿錢放。債令廟堂稟處馳啓。敎以。依狀請施行。
정조 8년 · 목
敎曰。政官牌招開政。此時守令。不可曠官。待下批使之當日辭朝。昨日稟處賑邑守令私賑人等賞典。亦令今日政下批。○吏批啓言。長鬐縣監張齊斗。雖已資窮。未經準職。何以爲之。敎以。加資。今日政下批。○以金用謙爲同敦寧。徐有隣爲同成均。李翼純爲南陽府使。
정조 8년 · 강
照律時囚宋守淵等。
정조 8년 · 목
義禁府啓言。時囚罪人宋守淵尹達東李厚源兪漢紀等照律。杖一百收贖告身盡行追奪。而向日同囚洪仁基。無公罪。請上裁。敎以。公罪勘放。又啓言。軍資監前直長宋守淵等原情。泛稱遲晩。請刑推得情。敎以。依向日同罪他囚。今日內勘放後草記。
정조 8년 · 강
命時囚池日恒議處。
정조 8년 · 목
義禁府啓言。慶熙宮衛將池日恒原情。泛稱遲晩。請刑推得情。敎以。除刑推議處。
정조 8년 · 강
召見奉審承旨朴祐源于三善齋。
정조 8년 · 목
永祐園奉審後入來也。
정조 8년 · 강
召見閣臣鄭志儉。注書李敬五沈晉賢于三善齋。
정조 8년 · 목
予謂敬五曰。去夜奉審之行。何時到 園所乎。對曰。臣承命馳詣 永祐園。夜已二鼓矣。奉審皆無頉。申飭獻官而來矣。予謂志儉曰。何當下去乎。對曰。明當辭陸矣。予曰。今番雨。果然周洽。自此民憂庶可少紓矣。志儉曰。言念民事。萬幸矣。仍奏曰。內閣雨漏處。有時急修改處。故敢稟。予曰。非正間則少俟何傷乎。志儉曰。道里二介。大叚滲濕。其他雨漏處。不得不改瓦者多。所見一時爲悶矣。予曰。雖不移奉。亦可改爲乎。對曰然矣。予曰。待霽始役。似不妨矣。予曰。沿路麥事。比昨年何如。注書沈晉賢曰。列邑所見。雖有不同。而大體言之。反不如昨年云矣。予曰。畓農則何如。晉賢曰。自今番雨後。無未移之秧。農民之言。皆以爲無前大豐云矣。予曰。蟲災則雨後所見。果何如云耶。晉賢曰。風以揚之。雨以滌之。今至無慮。前此蟲蝕之秧苗。漸看茁長云矣。予曰。楊州給別還云乎。晉賢曰。雖欲給之。而餘穀無多。不能生意云矣。予曰。七月最是難堪之月。如不給還。則民將何賴而何恃。予意則更給一巡爲好矣。晉賢曰。目今民間之最悶急者。種子是已。至於太種。昨年已絕乏。今無奈何云矣。予曰。各邑市直何如。晉賢曰。麥事近始登場。故市直姑末出云矣。予曰。京市米直。近復如何。有防曰。近益添價。一石幾至八九兩云矣。志儉曰。沁都市直言之。不甚高踴矣。予謂晉賢曰。今行往返。爲幾里乎。對曰。七日行八百里矣。
정조 8년 · 강
王大妃殿進御人蔘粟米飮。命今姑停止。加減六和湯。自今日一貼式煎入。榻敎也。
정조 8년 · 강
惠慶宮進服蔘苓飮。命停止。榻敎也。
정조 8년 · 강
召見諸承旨及賑恤堂上備局有司堂上于誠正閣。賑恤堂上徐有隣李在簡。有司堂上金華鎭趙時俊。都承旨沈豊之。左承旨朴祐源。右承旨金思穆。左副承旨趙興鎭。右副承旨金載瓚。同副承旨李文源。
정조 8년 · 목
予曰。係是民事。賑恤回啓。先爲稟達。
정조 8년 · 강
賑恤堂上徐有隣李在簡。以湖西湖南畢賑狀啓覆啓。
정조 8년 · 목
有隣啓言。卽見洪忠監司申大升畢賑狀啓。則以爲。別單中。列錄守令賑績及自備數爻。五十石以上願納私賑人姓名及錢穀數爻。仍請令該廳稟處矣。取考別單。則以爲。泰安郡守李壽弘。人旣勤幹。政亦剛礭。値兩年荐饑之時。處一路尤甚之地。人有必死之形。穀無可支之策。自備洽過千數。萬餘貧戶。竟無仳㒧。數千飢口。幸免捐瘠。不負分憂。誠爲嘉尙。大興郡守沈載鎭。四載居官。一心恤民。治送家眷。粒米不歸私橐。爲慮民窮。醬藿不煩公賑。歲前救急。流戶還集。春後均濟。飢口無漏。至有千餘石自備。遂致千餘口全活。論其實績。亦所罕比。瑞山縣監李禹鉉。手執抄飢。吏莫售奸。粥米醬藿。躬審親嘗。四千口飢民。竟無顚連。六百石自備。亦能措辦。恩津縣監韓世裕。本自寬裕。重以勤實。呴嚅哺乳。致千百口全活。艱辛鳩財。亦至六百石。自備私自饋給。不在此中。天安郡守尹翊烈。治有條理。事多勤幹。設粥分穀。不欲要譽。捐廩割俸。亦多爲惠。流戶還集。飢口全活。誠力所到。實績難掩。全義縣監李復燮。本自通鍊。捐廩約已。民忘其饑。省野課桑。農不失時。願納人嘉善金聲泰。租一千石。鹽二十石。西原閑良朴文重。牟租合一千石。瑞山嘉善朴景新。錢一千兩。鴻山折衝李德遇。米二百八石。嘉善崔大鳳。租七十石。舒川前僉知羅後倫。租三百石。幼學李元亨。租六十五石。結城通政嚴馬堂。租一百石。通政嚴興福。租一百石。石城通政白千載。租一百石。定山幼學李光祐。租八十八石。韓山嘉善劉昌福。租六十二石。私賑人公山良人金時金。租五十二石懸錄矣。湖西之得有今日。皆朝家德意。而一方守宰之承藉德意。殫竭心力。宜有分等褒嘉之典。至於士民之願納私賑。出義捐財。其中納千苞者。納千緍者。尤極嘉尙。隨多寡施賞。在所不已。幷令該曹稟處。賑穀會減會錄。依狀聞請施行。從之。○在簡啓言。洪忠監司申大升畢賑狀啓。善賑守令及願納私賑人。令該曹考例稟處事命下矣。泰安郡守李壽弘。捧糶最優。徵逋居多。歲末私救。非止一再。春後自備。恰過千數。萬餘貧戶。竟無仳㒧。數千飢口。幸免捐瘠。道臣論列自備穀數。俱爲一路之最。當施以加資之典。大興郡守沈載鎭。施以準職之典。瑞山縣監李禹鉉。施以璽書表裏賜給之典。恩津縣監韓世裕。當施四品守令除授之典。天安郡守尹翊烈。全義縣監李復燮。似當施以陞敍之典。其餘賑邑及私賑邑守令論賞。置之。而至於稷山縣監金履銈。自備穀爲八百餘石。沔川郡守兪彥銻。殆近八百石。施以表裏賜給之典。願納人金聲泰。旣過千石。似當施以實職除授之典。朴文重恰滿千石。施以加資之典。朴景新李德遇羅後倫嚴馬堂嚴興福白千載。俱是五百石以下。竝帖加成給。而事係恩賞。恭俟上裁。其中羅後俊倫。旣經僉知。置之。其餘未滿百石人。令本道依事目。請烟役勿侵。從之。敎以。大興郡守沈載鎭。辦穀數爻。雖與泰安爲甲乙。而治績褒啓。實爲一道之最。聞渠年亦已老。特爲加資。瑞山縣監李禹鉉。以尤甚之邑。辦穀如是夥然。治績又足可稱。相當右職調用。沔川郡守兪彥銻。亦爲右職調用。私賑守令中靑陽縣監李璡。尼城縣監沈禧。四品守令除授。連山縣監兪漢緯。依關東例兒馬一匹賜給。鎭岑縣監李彥五。上弦弓一張賜給。至於稷山縣監金履銈。元賑自備。私賑白給之數。殆近千包。已極嘉尙。而治績亦云卓異。似此守宰。合有別般褒獎之擧。準職除授。○有隣啓言。卽見全羅監司趙時偉畢賑狀啓。則以爲。爲官長者。悉心奉行。別無優劣之可論。就其中三百石以上。富民願納各民。自臣營從便施賞。富民輩五十石以上願納者。公私賑邑。竝九十八人內。千石以上十三人別單中。詳細錄報于備邊司云矣。道伯啓本。旣無論列之擧。而若其自備數爻。俱在別單。過千石者。乃爲六人。至於士民之私賑願納。殆近百數。而千石以上。爲十三人。其中又有兩年願納者。此莫非仰體恤民之德意。其在酬勞勸後之道。分多少施賞。在所不已。竝令該曹。取見別單。相考已例。覆奏稟處。賑穀會減會錄。依狀聞請施行。從之。○在簡啓言。礪山府使安翼濟。租一千石。米三十石。其所自備。爲一路之最。其在褒賞之道。似當施以加資之典。益山郡守李東賓。寶城前郡守鄭彥衡。竝租一千石。誠甚可尙。李東賓似當施以準職之典。鄭彥衡。施以璽書表裏之典。南平縣監柳魯[曾:I-PERSON]養。自備穀爲六百四十石零。海南縣監柳仁喆。爲六百二十二石。光州牧使李復永。爲五百九十六石。珍島郡守李瀁。爲五百四十石。上項五百石以上四邑守令。施以表裏之典。羅州牧使李廷恢。自備穀爲三百二十四石。茂長縣監趙衍德。爲三百石。以上兩邑守令。當施以熟馬之典。三百石以下守令。論賞一款置之。南原府使徐侃修。順天府使李惠祚。恰滿千石。其所捐廩私賑。若是夥然。誠甚可尙。徐侃修。旣有準職除授之特敎。不必更爲覆奏。李惠祚似當璽書表裏之典。願納人全州將校張益福。補賑至於二千石之多。全州將校李喆奎等四人。願納恰過千石。光州前五衛將姜德輝等七人。願納之數。恰滿千石。宜有褒賞之典。而旣有調用之特敎。竝勿論。長城幼學金文在。願納爲五百石。郞階帖成給。昌平生員高時遇。抄出內外族親。賙給一如官賑。所入穀爲三百餘石。敦睦之義可尙。宜有別般褒奬之道。而旣因特敎調用。則今不爲覆奏。其餘願納人。俱是三百石以下。所當帖加。而特敎加資。旣有他道例。竝施加資之典。恭俟上裁。未滿百石人。令本道烟役勿侵。別單中閫帥邊將。令兵曹請稟處。從之。敎以。寶城前郡守鄭彥衡。自備穀數。恰滿千數。相當右職調用。南平縣監柳曾養等四人中。陞資者表裏賜給。皆陞品調用。己準職人內。三品調用。私賑邑守令南原府使徐侃修。自備雖過千數。私賑與元賑有異。準職除授。
정조 8년 · 강
兵曹判書徐有隣。以湖南閫帥邊將補賑狀覆啓。
정조 8년 · 목
有隣啓言。今因湖南畢賑狀啓覆奏。有閫帥邊將令兵曹稟處之命矣。取考別單。則全羅前兵使曺學臣。私賑自備穀爲一千六百四石。前左水使孫相龍。爲九百四十石。群山僉使張成漢。公賑自備穀爲四十七石。臨淄僉使張泳。爲一百十三石。會寧浦前萬戶崔德恒。爲六十二石。曺學臣孫相龍。其所自備。或洽過千五百石。或近千石。帥臣之捐捧賙賑。若是夥然。誠極可尙。而私賑與公賑有間。張成漢張泳崔德恒。考其數爻。多不過百餘石。小不滿五十石。請幷置之。敎以。前兵使曺學臣。前水使孫相龍。各熟馬一匹賜給。臨淄僉使張泳。上弦弓一張賜給。前萬戶崔德恒。前僉使張成漢。殘鎭自備。何拘石數多寡。下弦弓一張賜給。
정조 8년 · 강
命富民納粟人。令該曹收用。分付兩道。仍令起送。
정조 8년 · 목
敎曰。富民之納粟或私賑。出於激勵義氣。捐財施窮。其志則可尙。其勞則可紀。然流弊或至於勒徵督納。此則才下別諭。嚴筋諸道。而近見五道賑狀。湖南富民之納粟私賑。至於九十八人。溯考賑廳已例。人數之如是夥然。未之前聞。今番必須按例論賞。可以聳勸他人。昔朱子論荒政。猶以朝廷之名器。不惜於無功倖得之類。乃反規規焉較計毫末於饑民口吻之中。至謂之係國家安危。豈非今日所當翫味處乎。二千石願納人全州嘉善張益福。道內善地邊將中準瓜人。今日政作窠調用。光州前五衛將姜德輝。昌平前五衛將金和重。南平前僉使黃千一。兩年願納。合爲二千石。邊將卽爲調用。其中已經人。京實職調用。千餘石及千石願納人。茂長折衝李喆奎等四人。南原幼學金平等五人。幷依法典實職調用。如無窠闕。折衝以上樞銜加設。擬望受點。使之上來謝恩。以爲待窠收用之地。士人則相當職調用。鄕人則收用之方。令該曹更爲論理稟處。五百石以下八十五人賞典。亦令該曹。考例參酌稟處。昌平生員高時遇。捐出累百包穀物。內外族親。計日調給。一如官賑之式。此不媿古人之義門。且聞前伯。是高敬命之孫。亦有聞望云。此等人不可等閑收用。初仕今日政調用。至於湖西。則富民納粟。比各年數甚不多。而本道荐饑。甚於他路。民產之懸罄。可以推知。然而如是願納。亦足嘉尙。千餘石願納一人。才因覆啓。依施。加資有乖法典。加資則勿施。依湖南千石例收用。舒川前僉知羅後倫。近年願納統計。極甚不些。令該曹待窠收用。幷以此意。分付兩道道臣處。仍令起送之意。一體行會。
정조 8년 · 강
推賑恤堂上徐有隣。重推吏曹判書李在簡。
정조 8년 · 목
敎曰。諸道畢賑後。守令邊將請賞之規。道各異例。或從穀數多寡。或從治績優劣。其最多最優者。別單褒啓。而京司。則所宜參互穀數治績。旁考各年已例。無至有勞均賞殊之弊可也。向日覆啓中。三道賑邑賞典。多失照檢。關東守宰則九十苞。至請錫馬。累百包千餘緍。自歸勿論之科。京畿守宰則百石雖請陞敍。二百石以上。反皆見漏。似因不入於別單。或擧條未及詳閱原狀本而然。朝家恩典。未免斑駁。攸司難免不審之責。該廳堂上一倂推考。吏曹堂上從重推考。更令査考石數。分等稟處。
정조 8년 · 강
命建陽以東。兵判申明節目嚴飭。總府雇立使令另擇。
정조 8년 · 목
敎曰。昨日小東門之自開。事極驚駭。東所衛將亦不爲無罪。主管鎖鑰。責任不輕。而專不察飭。喉院事尤不成說矣。建陽以東。雖已付之總府。而兵判亦不可全然無責。更須申明節目。各別嚴飭。○兵曹判書徐有隣啓言。建陽門以東凡事。總府例爲次知擧行。而郞廳十二人。初無下隸。自備雇立。堇爲六人。以其無章標之故。不得帶入。到今門鑰分授之後。總府雇立使令六人。以有根着人。使之另擇。請成給章標。從之。
정조 8년 · 목
兵曹啓言。小東門空然自開云。闕門事體。何等至嚴。而當夜自開。尤是意慮之外。嚴覈處置。斷不可已。當該宣仁門將及東所衛將之常時不察。致有此自開之境者。事甚痛駭。幷令該府。拿問嚴勘。軍堡軍士。亦爲移法司究覈。請照法嚴處。敎以。衛將守門將。非渠所關。今番則勿論。此後分授之處。監掌之人。自本曹指一草記稟處。該軍卒等事。其在重門鑰嚴事體之道。不可不詳覈處之。移送捕廳査問後草記。大抵分軍之不實。罪在部將。部將之事。衛將主之。當該分軍部將拿處重勘。曹司衛將罷職。卿旣在本兵之長。事關宿衛。無不統領。則草記之遲滯。分軍之肴雜。俱難免不飭之失。卿則從重推考。
정조 8년 · 강
命該房承旨。主管城門闕門鎖鑰。注書總郞宣傳官司鑰。句管諸門。
정조 8년 · 목
政院啓言。小東門小南門。別無他主管之人。其所監掌。小東門則近於宣仁門。小南門則近於丹鳳門之故。宣仁丹鳳兩守門將。例爲看檢。分授之處。各隨其所。東所南所。例爲分掌。而俱無明白可據之證。且於今番之後。宜有嚴立科條之擧。從今以往。小東門小南門。以宣仁丹鳳兩守門將監掌。仍令東所南所。各爲分授。而亦依建陽門以東。總府次知。建陽以西。本曹次知之例。總府及本曹郞廳。夜巡檢。各門鎖鑰審察時。亦爲審察。而如或有不謹。則當該監掌守門將。分授各該所及總府本曹堂郞。各別重勘。其他破傷改排等節。一體成節目。請依此定式。敎以。大抵文獻不分明。每有臨事推諉之弊。今番則詳定節目。待啓下。卿其揭板本曹及各廳。古則坐直承旨閤門。有朝夕問安之擧。故夕問安後。請鑰閉門。朝問安時。請鑰開門。挽近此規廢却。雖不可盡復古規。宜卽參定劃一之式。自今下鑰。坐直下位承旨。專當藏置。啓鑰後。該房承旨主管監掌。當修不修。致有執頉之擧。當該承旨。下義禁府照法重勘。注書總郞宣傳官司鑰中。該門句管人。亦令攸司嚴法勘斷。雖以兵郞言之。巡檢按鑰。而如有弊破處。隨卽來告色承宣。以爲修補之地。修改一款。申前則該房掌之。申後則坐直下位掌之事。申明定式。名以修補。每患有無實之弊。此後城門闕門鎖鑰。戶曹郞廳監造。判書句檢事。一體成節目啓下。如是定式。則總郞之敦化門句管。殊無意義。宣傳官則敦化門句管。總郞則通化宣仁門句管事分付。注書總郞宣傳官司鑰等句管諸門。事目中添入。
정조 8년 · 강
捕廳。以孫仁達等査問啓。
정조 8년 · 목
該廳啓言。因兵曹草記。該軍卒移送捕廳査問事命下矣。孫仁達等捉來嚴問。則別無他情節云。屢次盤問。所供如一。敎以。朝家固知無他奸情。而設或不然。卿等豈能査出。無辜之漢。當夏滯獄。竟至於瘐斃。大非審克之意。合施之律。出意見論理草記。卿等退去。
정조 8년 · 강
罷兵曹參判洪良浩職。遞總管鶴林君焴。
정조 8년 · 목
因政院入直兵[曹:I-OFFICE]總府堂郞宣傳官請罪啓辭。敎以。環潤鑰小之致。似無他奸情。初更之事。夜分後始乃來告。已極駭然。草記來呈。又在四更後。不可無罪。人直堂上罷職。郞官異於堂上。昌慶宮巡檢。亦非所關。勿論。入直總管則多是老病人。不足深責。遞差。草記遲滯。罪不在郞官。亦爲勿論。其中發巡郞官査問拿處。只當回告形便。豈敢抑逆之說經先發口。當該宣傳官。令兵曹決棍。以懲日後。
정조 8년 · 강
遞承旨徐有防。以金思穆李文源爲承旨。
정조 8년 · 목
敎曰。不爲仕進承旨許遞。與未差之代。前望單子人之。
정조 8년 · 강
諸承旨持公事入侍于誠正閣。
정조 8년 · 강
罷承旨趙興鎭。以李崇祜洪仁浩爲承旨。
정조 8년 · 목
因總府中日習射。請出標信草記。敎以。雖有持公事入侍之命。此等及時擧行之事。豈可混置公事軸。致使衛士。過午等待。不得食代。此則關係甚重。不可尋常看過。該房承旨罷職。今日中日置之。
정조 8년 · 강
召見下直守令于誠正閣。
정조 8년 · 목
予曰。訓將入來聽傳敎乎。承旨李文源曰。姑未及來待矣。予曰。古則承宣朝夕問安時。例受門鑰。爾方爲軍士房。此任極難愼。繼自今須十分加意好矣。文源曰。臣敢不竭誠奉行乎。
정조 8년 · 목
敎曰。劇務相妨。提調金履素。京兆本任許遞。
정조 8년 · 강
重推備堂金華鎭趙時俊。
정조 8년 · 목
敎曰。今日備局郞吏擧行。極爲駭然。莫非堂上不能禁飭之致。當該有司堂上從重推考。郞吏等自本司嚴加決罪。
정조 8년 · 강
命全羅監司趙時偉推考。靈巖郡守韓光近。當日下送。
정조 8년 · 목
全羅監司趙時偉。以靈巖郡守罷黜馳啓。敎以。此時本道。豈可一刻曠官。況今賑後。農務方殷。守令豈可付之生手。道伯之狀罷曲循。甚矣。該道伯推考。該郡守韓光近。使之當日下送。
정조 8년 · 목
因漢城府人物渰死單子。敎以。令該廳恤典擧行。
정조 8년 · 강
遞吏曹參議金文淳。
정조 8년 · 목
文淳牌不進。敎以。許遞。今日政差出。